Here is a page extracted from Wikipedia that may contain CSS, HTML, and a lot of unformatted text.

Title: Lampyris noctiluca
Content: O cuco de luz (Lampyris noctiluca (Linnaeus, 1767)) ye una especie d'insecto d'a orden d'os Coleoptera y familia Lampyridae que se troba en Europa, Africa y Asia dica China. Tamién sobrevive mas a lo norte que cualsiquier atra especie de cuqueta de luz, plegando cuasi a lo Cerclo Polar Arctico. Manimenos no se troba en America, o sud d'Asia, Australia y l'Antarctida.

A Lampyris noctiluca presenta un marcau dimorfismo sexual. Os masclos son alaus mientres que as fembras son larviformes, lis mancan as alas y gosan tener o dople d'a grandaria d'os masclos (dica 25 milimetros).

Istos escarabachos fan servir a suya bioluminiscencia pa atrayer parellas. As fembras adultas son sobretot famosas per a suya brilor, encara que todas as etapas d'o suyo ciclo de vida son capables de brilar.

L'insecto puede regular a suya producción de luz en controlando lo furnimiento d'oxicheno a las bienzas emisoras de luz que contienen luciferina. A reacción quimica que produz a luz d'a luciferina ye catalizada per a luciferasa, que la suya estructura quimica exacta ye determinada per a estructura chenetica individual d'as cuquetas de luz, que a la suya vegada determina diferencias subtils en a luz producida d'un individuo a unatro. Practicament toda la enerchía producida ye luz; nomás o 2 % ye calor.

Os masclos fan servir o brilo d'a luminaria como indicador d'a fecundidat femenina. Ye mas prebable que os masclos vuelen enta una fembra mas brilant, perque ye mas gran y tien mas uegos. A resultas d'isto, as fembras compiten entre ellas per l'apareamiento.

Os masclos a vegadas se sienten atrayius per as lampas feitas per o ser humán.

Lo periodo de maxima luminosidat son as tardes de chunio y chulio.

Referencias

Vinclos externos 

Lampyris
Insectos presents en Aragón